Predkladacia správa

Podľa § 70 ods. 2 zákona národnej rady slovenskej republiky č. 350/1996 z. z. o Rokovacom poriadku Národnej rady Slovenskej republiky v znení neskorších predpisov a podľa čl. 31 Legislatívnych pravidiel vlády Slovenskej republiky predkladá Ministerstvo vnútra Slovenskej republiky na rokovanie vlády Slovenskej republiky návrh skupiny poslancov Národnej rady Slovenskej republiky na vydanie zákona,  ktorým sa mení a dopĺňa zákon č. 85/2005 Z. z. o politických stranách a politických hnutiach v znení neskorších predpisov, a ktorým sa menia a dopĺňajú niektoré zákony (tlač 1034).
Všeobecne 
Z legislatívneho hľadiska návrh zákona tvorí v čl. I novela zákona č. 85/2005 Z. z. o politických stranách a politických hnutiach v znení neskorších predpisov a v čl. II a III sa navrhujú úpravy zákona č. 180/2014 Z. z. o podmienkach výkonu volebného práva a o zmene a doplnení niektorých zákonov a zákona č. 181/2014 Z. z. o volebnej kampani a o zmene a doplnení zákona č. 85/2005 Z. z. o politických stranách a politických hnutiach v znení neskorších predpisov. Účinnosť úprav sa navrhuje k 1. januáru 2019.

Účelom poslaneckého návrhu je   úprava podmienok pre podanie kandidátnej listiny pre voľby do Národnej rady Slovenskej republiky a pre voľby do Európskeho parlamentu, a to ustanovenie  minimálneho počtu členov politickej strany alebo minimálneho počtu členov najvyššieho orgánu politickej strany. Návrh zákona s cieľom ďalšieho stransparentnenia súťaže politických strán o priazeň voliča zavádza tzv. moratórium počas ktorého nebudú môcť strany meniť svoj názov. Moratórium  nebude obmedzovať politické strany v čase po vyhlásení volieb do orgánov územnej samosprávy z dôvodu, že sa počas volebného obdobia uprázdnil mandát poslanca, starostu, alebo predsedu samosprávneho kraja, alebo sa riadnom termíne voľby nevykonali, alebo boli vyhlásené za neplatné.

Návrh tiež reaguje na Nariadenie európskeho parlamentu a rady (EÚ, Euratom) č. 1141/2014  z 22. októbra 2014   o štatúte a financovaní európskych politických strán a európskych politických nadácií, ktoré je priamo uplatniteľné v krajinách EÚ od januára 2017. Členské štáty môžu vo svojej národnej legislatíve upraviť podmienky a niektoré pravidlá týkajúce sa vzniku a pôsobenia európskych politických strán na vlastnom  území. Jednotlivé ustanovenia korešpondujú s príslušnými článkami uvedeného nariadenia a zabezpečujú možnosť Slovenskej republiky vstupovať z hľadiska svojho záujmu a právneho poriadku do vzniku európskej politickej strany a európskej politickej nadácie. Zároveň sa ustanovujú pravidlá komunikácie s orgánmi Európskej Únie, ktorú bude za Slovenskú republiku  zabezpečovať ministerstvo vnútra. Okrem toho zákon upravuje niektoré ďalšie povinnosti politických strán pri predkladaní výročných správ.

Novela zákona č.  181/2014 Z. z. o volebnej kampani v znení neskorších predpisov reaguje na poznatky z aplikačnej praxe. Zákon o volebnej kampani bol prvý krát aplikovaný vo voľbách do Národnej rady Slovenskej republiky a niektoré nedokonalosti  odhalila už aj príprava na voľby do orgánov samosprávnych krajov.

Cieľom navrhovanej úpravy je najmä zrovnoprávniť všetky subjekty oprávnené viesť volebnú kampaň podľa tohto zákona v povinnostiach, právach ako aj určitých obmedzeniach, ktoré sa týkajú najmä transparentného účtu, prijímania darov a uverejňovania výdavkov vynaložených na volebnú kampaň. 

Rovnako sa pre všetky kandidujúce subjekty upravuje spôsob nakladania  s finančnými darmi, ktoré boli vložené na transparentný účet v rozpore so zákonom vo volebnej kampani a tiež ako sa môže obdarovaný dištancovať od neželaného daru.

	Návrh zákona nemá vplyv na životné prostredie, na zamestnanosť, na informatizáciu  a  na rozpočty verejnej správy.

Návrh zákona je podľa predkladateľov (skupina poslancov NRSR) v súlade s Ústavou Slovenskej republiky, zákonmi a medzinárodnými zmluvami, ktorými je Slovenská republika viazaná.

Návrh zákona bol predmetom medzirezortného pripomienkového konania v dňoch 18.7.2018 až 26.7.2018. V rámci pripomienkového konania uplatnilo zásadnú pripomienku Ministerstvo financií Slovenskej republiky v tomto znení: 

„V čl. I bodoch 55 a 58 § 23 ods. 3 písm. d) a ods. 4 písm. e) a f) je potrebné slovo „zaúčtovaná“ nahradiť slovom „dojednaná“ v príslušnom tvare.

Ak je zámerom návrhu, aby politická strana vo svojom účtovníctve zobrazovala všetky iné bezodplatné plnenia v obvyklej cene v súlade s § 23 ods. 5 je potrebné, aby slovo „zaúčtovaná“ bolo nahradené slovom „dojednaná“. Politická strana účtuje o sume, ktorá je v zmluve dojednaná. Následne zistí rozdiel medzi cenou, ktorá je dojednaná a obvyklou cenou, ktorý v súlade s § 23 ods. 5 zaúčtuje, čím preukáže, že hodnota zaúčtovaná v účtovníctve o prijatí iného bezodplatného plnenia je porovnateľná s obvyklou cenou.

Stanovisko

	Ministerstvo vnútra Slovenskej republiky zaujíma k predloženému poslaneckému návrhu zákona toto stanovisko:

	Ministerstvo vnútra Slovenskej republiky odporúča vláde Slovenskej republiky vysloviť s návrhom skupiny poslancov Národnej rady Slovenskej republiky na vydanie zákona,  ktorým sa mení a dopĺňa zákon č. 85/2005 Z. z. o politických stranách a politických hnutiach v znení neskorších predpisov, a ktorým sa menia a dopĺňajú niektoré zákony (tlač 1034) súhlas s pripomienkou Ministerstva financií Slovenskej republiky.